CELEX: E2017P0010
Language: mt
Date: 2017-11-23 00:00:00
Title: Talba għal Opinjoni Konsultattiva lill-Qorti tal-EFTA minn Borgarting lagmannsrett b’ittra tat-23 ta’ Novembru 2017 fil-Kawża ta’ Nye Kystlink AS v Color Group AS u Color Line AS (il-Kawża E-10/17)

5.4.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 119/11
            
         Talba għal Opinjoni Konsultattiva lill-Qorti tal-EFTA minn Borgarting lagmannsrett b’ittra tat-23 ta’ Novembru 2017 fil-Kawża ta’ Nye Kystlink AS v Color Group AS u Color Line AS
   (il-Kawża E-10/17)
   (2018/C 119/12)
   B’ittra tat-23 ta’ Novembru 2017 saret talba lill-Qorti tal-EFTA minn Borgarting lagmansrett (il-Qorti tal-Appell ta’ Borgarting), li waslet fir-Reġistru tal-Qorti fl-24 ta’ Novembru 2017, għal Opinjoni Konsultattiva fil-Kawża Nye Kystlink AS v Color Group AS u Color Line AS dwar il-mistoqsijiet li ġejjin:
   
               1.
            
            
               Il-prinċipju ta’ ekwivalenza tal-liġi taż-ŻEE ifisser li regola nazzjonali ta’ preskrizzjoni li tistipula perjodu separat ta’ preskrizzjoni ta’ sena biex tinfetaħ kawża għal danni minħabba reat kriminali li jkun ġie stabbilit permezz ta’ kundanna kriminali finali irid jiġi applikat b’mod korrispondenti b’rabta ma’ kawża għal danni għal ksur tal-Artikoli 53 u 54 taż-ŻEE li ġiet stabbilita minn deċiżjoni finali tal-ESA li timponi multa?
            
         
               2.
            
            
               Il-prinċipju ta’ effettività tal-liġi taż-ŻEE jirrestrinġi d-dritt li l-Istati taż-ŻEE japplikaw perjodu ta’ preskrizzjoni ta’ tliet snin għall-ftuħ ta’ kawża għal danni għal ksur tal-Artikoli 53 u 54 taż-ŻEE, meta dan il-perjodu ta’ skadenza jkun magħqud ma’ obbligu ta’ investigazzjoni min-naħa tal-parti li ssofri d-dannu li jista’ jwassal li l-perjodu ta’ preskrizzjoni jiskadi qabel l-ESA tkun waslet għal deċiżjoni f’kawża dwar il-ksur tal-Artikoli 53 u 54 taż-ŻEE abbażi ta’ lment min-naħa tal-parti li ssofri d-dannu?
            
         
               3.
            
            
               Liema elementi għandhom jingħataw importanza fil-valutazzjoni ta’ jekk l-applikazzjoni tal-perjodu nazzjonali ta’ preskrizzjoni, kif imsemmi fil-Mistoqsija 2, hijiex kompatibbli mal-prinċipju tal-effettività tal-liġi taż-ŻEE f’kawżi ta’ kompetizzjoni ta’ natura u ambitu bħal tal-kawża preżenti?